গত ২৩ অক্টোবর রোজ শনিবার মুহতারাম আমীরে জামাআত উত্তরবঙ্গের প্রসিদ্ধতম তিনটি আহলেহাদীছ মাদরাসা নওগাঁ জেলার আলাদীপুর দারুল হুদা সালাফিয়া মাদরাসা, কদমডাঙ্গা সালাফিয়া মাদরাসা ও কলমুডাঙ্গা দারুল উলুম সালাফিয়া মাদরাসা পরিদর্শন করেন। আলাদীপুর মাদরাসার মুহতামিম পীর শামসুদ্দীনের জানাজায় অংশগ্রহণের পর অত্র অঞ্চলের ঐতিহ্যবাহী আহলেহাদীছ  মাদরাসা হিসাবে উক্ত তিনটি প্রতিষ্ঠানে তিনি সফর করেন। তাঁর সফরসঙ্গী হিসাবে ছিলেন আল মারকাযুল ইসলামী আস সালাফীর ভারপ্রাপ্ত অধ্যক্ষ জনাব আব্দুর রাজ্জাক বিন ইউসুফ, অত্র মাদরাসার শিক্ষক জনাব ফযলুল করীম, বাংলাদেশ আহলেহাদীছ যুবসংঘের কেন্দ্রীয় সাধারণ সম্পাদক মুযাফ্ফর বিন মহসিন, সোনামণি কেন্দ্রীয় সহ-পরিচালক মুহাম্মাদ কিবরিয়া, যুবসংঘ রাবির সভাপতি মুকাররম বিন মহসিন এবং আমীরে জামাআতের দুই পুত্র আহমাদ আব্দুল্লাহ ছাকিব ও আহমাদ আব্দুল্লাহ নাজীব। প্রথমেই তিনি পীর শামসুদ্দীন ছাহেবের স্মৃতিবিজড়িত আলাদীপুর মাদরাসায় যান এবং  সেখানকার দায়িত্বশীলবৃন্দ ও ছাত্র-শিক্ষকদের সাথে মতবিনিময় করেন। প্রতিষ্ঠানের লাইব্রেরী ও আবাসিক ভবনগুলো ঘুরে ঘুরে দেখেন। প্রায় এক ঘন্টা অবস্থানের পর সেখান থেকে অন্যূন ১০ কিঃমিঃ দূরে কদমডাঙ্গা আহলেহাদীছ মাদরাসার উদ্দেশ্যে যাত্রা করেন। সেখানে পৌঁছে যোহরের ছালাত আদায়ের পর কর্তৃপক্ষের আন্তরিক আতিথেয়তা কবুল করেন। অতঃপর মাদরাসা কমিটির সদস্যবৃন্দ ও শিক্ষকদের উপস্থিতিতে এক প্রাণবন্ত মতবিনিময় বৈঠক অনুষ্ঠিত হয়। অতঃপর সেখান থেকে আরও প্রায় ১০ কিঃমিঃ দুরে অবস্থিত কলমুডাঙ্গা দারুল উলুম সালাফিয়া মাদরাসার উদ্দেশ্যে যাত্রা করেন  এবং বাদ আছর সেখানে পৌঁছেন। মাদরাসার মুহতামিম মাওলানা আব্দুল হাকীমসহ উপস্থিত শিক্ষকমন্ডলী তাঁকে স্বাগত জানান। অতঃপর তিনি শিক্ষকদের উদ্দেশ্যে নাতিদীর্ঘ ও জ্ঞানগর্ভ ভাষণ দেন এবং এ মাদরাসা প্রতিষ্ঠার পিছনে আল্লাহভীরু দাতাগণ ও বিগত আহলেহাদীছ ওলামায়ে কেরামের মহান উদ্দেশ্য স্মরণ করিয়ে দিয়ে দেশ ও সমাজ সংস্কার আন্দোলনে সক্রিয়ভাবে অংশগ্রহণের আহবান জানান। উপস্থিত ছাত্রদের উদ্দেশ্যেও তিনি পৃথকভাবে সংক্ষিপ্ত বক্তব্য রাখেন। অতঃপর সেখান থেকে বিদায় নিয়ে পড়ন্ত বিকেলে রাজশাহীর উদ্দেশ্যে রওয়ানা হন। পথিমধ্যে জবাই ফাযিল  মাদরাসা সংলগ্ন কেন্দ্রীয় জামে মসজিদে মাগরিবের জামাআত শেষে পৌঁছেন ও মাগরিবের ছালাত আদায় করেন। তাঁর আগমনের খবর জানতে পেরে আশপাশ থেকে তাৎক্ষণিকভাবে উপস্থিত মুছল্লীদের উদ্দেশ্যে তিনি সংক্ষিপ্ত বক্তব্য রাখেন।